《咏史 其四》
清代·纪迈宜

靖康日乞和，徽钦反不归。景泰但主战，空质计知非。

上皇闭南内，夺门启危机。乃知贼桧黠，以此中其微。

恢复迎二帝，事与君心违。所以三字狱，冤愤古来稀。

忠肃功最大，社稷有所依。故君由此返，不待请与祈。

奈何指为罪，碧血污朝衣。忠臣拙自谋，千古涕交挥。

作者简介：纪迈宜，字偲亭，文安人。康熙甲午举人，官泰安知州。有《俭重堂集》。